Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15) te članka 28. Statuta Općine Ernestinovo („Službeni glasnik Općine Ernestinovo“ broj 1/13 i 4/13) Općinsko vijeće Općine Ernestinovo na 4. sjednici održanoj 22. studenog 2017. donijelo je

**ODLUKU**

**o subvencioniranju kamatne stope neprofitnim organizacijama**

**u realizaciji projekata sufinanciranih iz EU programa**

Članak 1.

 Općina Ernestinovo sudjelovat će u projektu Osječko-baranjske županije „Pomoć u realizaciji projekata sufinanciranih iz EU programa“, koji je namijenjen ustanovama, udrugama i drugim neprofitnim pravnim osobama kojima se odobre bespovratna sredstva u okviru strukturnih fondova EU, programa suradnje EU ili programa zajednice za projekte koji će se realizirati na području Općine Ernestinovo ili su od interesa za Općinu Ernestinovo.

Članak 2.

 Potencijalni korisnici subvencije su udruge civilnog društva, škole, javne ustanove, lokalne akcijske grupe, sportske udruge, vjerske zajednice, kulturno-umjetnička društva i drugi neprofitni subjekti.

Članak 3.

 Subvencija se dodjeljuje za kredite kojima se osigurava predfinanciranje projekata koji se provodi kroz neki od EU fondova.

Članak 4.

 Projekt će se provoditi u suradnji s Osječko-baranjskom županijom, koja je nositelj projekta „Pomoć u realizaciji projekta sufinanciranih iz EU programa“ i koja će s poslovnim bankama zaključiti ugovor o provođenju Projekta.

Članak 5.

 Općina Ernestinovo će iz svog proračuna subvencionirati kamate od jednog postotnog poena (1%) i to do iskorištenja ukupnog kreditnog potencijala u iznosu od 54.000,00 kn, a najduže do 31. prosinca 2023., odnosno najviše 9.000,00 kn godišnje.

Članak 6.

 Sredstva za provedbu ove odluke potrebno je planirati u proračunu Općine Ernestinovo za 2018. godinu, te za svaku sljedeću proračunsku godinu, do zaključno 2023. proračunske godine.

Članak 7.

 Odluka stupa na snagu osmog dana od dana objave u „Službenom glasniku“ Općine Ernestinovo.

KLASA: 402-08/17-04/1

URBROJ: 2158/04-17-1

Ernestinovo, 22. studenog 2017.

Predsjednik

Općinskog vijeća

Krunoslav Dragičević